རྗེས་གྲུབ་ཀྱི་ཁྱད་ཆོས་ཕལ་ཆེར་ལྡན་པ།དཔེར་ན།འདུས་བྱས་ལྟ་བུ་དེ་རྡུལ་ཕྲ་རབ་འདུས་པ་དང་།སྐྱེས་བུ་སོགས་ཀྱི་རྩོལ་བས་བྱས་པའམ་བཟོས་པའི་ཆ་སྟེ།བྱ་བའི་མིང་འདུས་དང་བྱས་ཀྱི་ཚིག་སྡུད་དེ་མིང་ཅན་དུ་སོང་བ་ལ་རྒྱུ་མཚན་བཤད་རྒྱུ་ཡོད་པ་ཡིན་ནོ།དེ་དང་རིགས་བསྒྲེ་ནས་དཔེར་བརྗོད་འགའ་བཞག་ན་ནི།འཐབ་རྩོད་དེ།ཕན་ཚུན་འཐབ་པ་དང་རྩོད་པ་ཡི་དོན་དང་།འཐབ་འཛིང་སྟེ།དགྲ་ཡ་དང་འཐབ་པ་དང་འཛིང་བ་ཡི་དོན།སངས་རྒྱས་ཏེ།སངས་པ་ནི་ཉོན་མོངས་ཀྱི་སྒྲིབ་པ་དང་དང་ཤེས་བྱའི་སྒྲིབ་པ་ཀུན་སྤངས་ཟིན་པའི་དོན་དང་རྒྱས་པ་ནི་ཤེས་བྱ་ཐམས་ཅད་མངོན་སུམ་དུ་མཁྱེན་པའི་དོན།བསགས་སྦྱངས་ཏེ།ཚོགས་བསགས་པ་དད་སྡིག་པ་སྦྱང་བ།བརྐུས་བསད་དེ།ལྐོག་ཏུ་མི་བཏང་ནས་བསད་པའི་དོན།འཆད་ཉན་ཏེ།འཆད་པ་དང་ཉན་པའི་བྱ་བ་གཉིས་ཏེ།འཆད་པ་ནི་སློབ་དཔོན་ནམ་དགེ་རྒན་གྱིས་བསྟན་བྱའི་གཞུང་ལུགས་རྣམས་བཤད་ཁྲིད་བྱས་པ་དང་།ཉན་པ་ནི་སློབ་མའམ་སློབ་གྲྭ་བས་དོན་གཉེར་གྱིས་རྣ་བར་ཉན་པའོ།།གཞན།ལྟ་སྐུལ་དང་།འཛིན་བཟུང་།མྱོང་ཚོར།བཤད་ཁྲིད།འབྲི་ཀློགཆགས་སྡང་།འགྲན་སྡུར།བཅོས་སྒྲིགབསྒྱུར་བཅོས།བཀག་འགོག་ལ་སོགས་པ་ལྟ་བུར་ཡང་གོང་གི་དཔེར་བརྗོད་ལྟར་རིགས་བསྒྲེ་ན་ཆོག་པའོ།།